1. Għalkemm il-pajjiż kien aljenat f'affarijiet oħra, xorta waħda diversi ferħu. Ferħu bl-aħbar li Patri Prospero Grech O.S.A. kien ser jiġi maħtur Kardinal. Huwa mill-iktar rari u uniku li pajjiż bħal tagħna jkollu din l-għażla minn fost niesu. Ilna sew ma jkollna Malti mgħolli 'l fuq b'dan il-mod fi ħdan il-Knisja Kattolika. Hija pożizzjoni prestiġjuża, però iktar minn hekk rikonoxximent ta' abbilitajiet, għerf u intelliġenza li l-Papa minn żmien għal żmien jaħtar. M'huwiex faċli li persuna tasal fejn dan il-Patri umli u Agostinjan wasal. 2. Ħafna damu biex fehmu min hu sewwasew, proprju għax għamel ħajtu jaħdem u jservi ġewwa Ruma. Biss ftakru li fit-13 ta' Diċembru li għadda kien ġie debitament onorat mill-pajjiż bħala Kumpann fl-Ordni Nazzjonali tal-Mertu. Kien hemm raġel twil, b'moħħ mill-iktar ċar u b'ilsien tajjeb. Għalkemm kien maqtugħ mill-ħajja ta' kuljum f'pajjiżna baqa' marbut fil-qalb magħna. Meta wieħed jaqra l-bijografija qasira tiegħu jifhem li ħajtu kienet iddedikata għat-tagħlim u l-istudju mill-iktar attent tal-punti tal-mistoqsijiet li jidwu l-ħin kollu f'qalbna u f'moħħna. 3. Dan il-bniedem li twieled il-Birgu f'lejlet il-Milied tal-1925 iddedika l-ħin tiegħu f'din id-dinja sabiex ifittex il-verità. Il-pass tiegħu li jidħol parti mill-ordni ta' dawk li jsegwu lil Santu Wistin hija evidenza mill-iktar ċara li mill-1943 kien jaf x'irid. Ta' tmintax-il sena ngħaqad mal-Ordni Agostinjana u minn hemm qabad din il-ħajja ta' riċerka għall-qalba ta' dik li hija l-eżistenza umana. Meta wieħed iqis x'tgħallem, x'għallem, fejn ġie mgħallem u fejn għallem jinduna li huwa persuna mimlija b'għerf u intelliġenza. 4. Għalkemm il-Knisja Kattolika u dawk li jiffurmaw parti minnha jiġu mkerrħa minn uħud li ma jifhmux jew għandhom biss impressjonijiet żbaljati, ġewwa fiha hemm bnedmin kapaċi u mimlijin għerf. Il-proċess ta' formazzjoni li persuna ssib fi ħdan din il-familja hija għad-disposizzjoni tas-soċjetà u l-pajjiż. Id-deċiżjonijiet it-tajba jittieħdu għax wieħed jipprepara ruħu, jitbaskat f'dak li l-Fuħħari jagħżel għalih. Mhux kulħadd jifhem jew jirreaġixxi kif għandu quddiem dak li l-eventi tal-ħajja jippreżentawlu, imma min ikollu fi ħdanu r-riċerka lejn il-verità u l-għerf, allura jaħdem ferm aħjar u bil-kalma. 5. Kienet deċiżjoni tajba li ż-żewġ naħat tal-Kamra tal-Rappreżentanti waslu għaliha li l-Erbgħa 8 ta' Frar ma niltaqgħux sabiex nattendu għaċ-ċerimonja reliġjuża tal-Ordinazzjoni Episkopali tiegħu. Ċerimonja sabiħa, diretta u fl-istess ħin sempliċi. Diversi membri parlamentari għamlu sew li ġew u raw dan il-mument uniku. Ġew biex jaraw kif Malti bħalhom, mill-umiltà tiegħu, qiegħed jiġi onorat. Preparat u parteċipant f'diversi pożizzjonijiet li huma ta' importanza mhux minħabba t-titoli, iżda għall-ħidma li ssir fihom. Meta nsemmu l-Kongregazzjoni tad-Duttrina tal-Fidi, jew l-Akkademja Pontifiċja Teoloġika jew l-Kummissjoni Pontifiċja Bibblika għandna nifhmu x-xogħol u l-istudju li jsir fit-tfittix tal-verità. 6. Għall-quddiesa solenni li attendejna għaliha kien mill-iktar ċar li l-Kardinal Prospero Grech għad għandu ħafna x'jagħti lilna. Mhux biss lill-Ordni li ħiereġ minna li jgħażel li jkompli jgħix fi ħdanha, imma għalina lkoll. Inġieb 'il quddiem, ma hemmx dubju, u miegħu ġab ukoll għall-attenzjoni tagħna esperjenza u riflessjonijiet li żgur mhux forsi huma determinanti meta wieħed jikkonsidra li ħajtu qattagħha Ruma, fil-qalba. Il-ġimgħa li ġejja, nhar it-18 ta' Frar, huwa ser jiġi maħtur Kardinal. It-tieni Kardinal Malti li ser jagħmel ġieħ lilna lkoll. F'dawn il-gżejjer, fortunatament għalina, għandna ħafna mxerrdin mad-dinja li jagħtu servizz. Mhux kollha jiġu mgħollija 'l fuq, imma aħna għandna nkunu kburin bihom.
It-Tieni Kardinal